
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr. 13/2006 privind aprobarea plafonului de îndatorare publică a României pentru anul 2006, cu care comisia noastră a fost sesizată în fond cu adresa Biroului Permanent nr.  PL.X.143 din 8 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei 
Guvernului nr. 13/2006 privind aprobarea plafonului 
de îndatorare publică a României pentru anul 2006
Cu adresa nr. PL.X.143 din 8 martie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr. 13/2006 privind aprobarea plafonului de îndatorare publică a României pentru anul 2006.

La întocmirea raportului s-au avut în vedere avizele Consiliului Legislativ şi al Comisiei juridice, de disciplină şi imunităţi.
Prezentul proiect de Lege are ca obiect de reglementare  aprobarea plafonului de îndatorare  publică externă şi internă a României pentru anul 2006.
Potrivit prevederilor Legii datoriei publice nr. 313/2004, Ministerul Finanţelor Publice este singurul contractant şi administrator al datoriei publice guvernamentale.

Plafonul de îndatorare publică externă reprezintă suma maximă a împrumuturilor externe pe care, pe o perioadă de un an, Ministerul Finanţelor Publice şi autorităţile publice locale le pot contracta şi garanta. Acesta se determină prin corelarea indicatorilor datoriei publice cu produsul  intern brut şi volumul exporturilor de bunuri şi servicii.

Plafonul de îndatorare publică internă este determinat de mai multe elemente, printre care: obiectivele managementului datoriei publice guvernamentale, refinanţarea titlurilor de stat, finanţarea deficitului bugetului general consolidat, garanţiile de stat, împrumuturile interne etc.

Faţă de cele de mai sus, plafonul de îndatorare publică externă a fost propus la nivelul sumei de 4300 mil. euro, iar cel de îndatorare publică internă la nivelul sumei de 9600 mil. lei (RON).

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Finanţelor Publice doamna Ene Mihaela – şef serviciu.
La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 2 martie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei Guvernului nr. 13/2006 privind aprobarea plafonului de îndatorare publică a României pentru anul 2006, în şedinţa din data de 04.04.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Roşu Gica

